На основу члана 26. Одлуке о месним заједницама на територији Општине Владичин Хан („Службени гласник Града Врања“, број 26/24), и члана 4 став 1. тачка 4. Пословника о раду Изборне комисије за спровођење избора за чланове савета месних заједница на територији Општине Владичин Хан, број 06-5/1/2025-I од 25.01.2025. године, Изборна комисија за спровођење избора за чланове савета месних заједница на територији Општине Владичин Хан, на седници одржаној дана 25.01.2025. године, донела је

**У П У Т С Т В О**

**О СПРОВОЂЕЊУ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

 Овим упутством ближе се уређује поступак спровођења избора за чланове Савета месних заједница на територији Општине Владичин Хан, расписаних за 02. март 2025. године у времену од 09.00 до 18.00 часова.

**Члан 2.**

Избори за чланове савета месних заједница на територији Општине Владичин Хан расписани су Одлуком Председнице Скупштине општине Владичин Хан, број: 013-1/25-I од 20. јануара 2025.године, објављена у службеном гласнику Града Врања број 1/2025 од 22. јануара 2025. године.

**Члан 3.**

 Број чланова савета месних заједница који се бира утврђен је Одлуком о месним заједницама на територији Општине Владичин Хан („Службени гласник Града Врања“, број 26/24).

Број чланова савета месних заједница на територији Општине Владичин Хан који се бира јесте, за:

1. Месну заједницу Балиновце (за насељено место Балиновце) **-** 5 чланова;

2. Месну заједницу Богошево (за насељено место Богошево) **-** 5 чланова;

3. Месну заједницу Брестово (за насељено место Брестово) **-** 5 чланова;

4. Месну заједницу Владичин Хан 1 (за подручје насеља Владичин Хан, западно од реке Јужна Морава и јужно од реке Калиманка, а којој припадају улице: Светосавска до непарног броја 25 и до парног броја 16, Деспота Стефана, Пролетерска, Душана Јерковића, Петра Станковића, 8. ударне српске бригаде, Владике Пајсија, Ратка Павловића, Војводе Синђелића, 1. мај, Вука Караџића, Карађорђева, Јурија Гагарина, Коперникова, Његошева и Саве Ковачевића) - 11 чланова;

5. Месну заједницу Владичин Хан 2 (за подручје насеља Владичин Хан, западно од реке Јужна Морава и северно од реке Калиманка, а којој припадају улице: Светосавска од непарног броја 27 до краја улице и парног броја 54 до краја улице, Немањина, Гоге и Милана, Кнеза Лазара, Предрага Митића, Боре Станковића, Светозара Марковића, Београдска, Војводе Путника, Степе Степановића, Ратка Софијанића, 8 Септембар, Жикице Јовановића Шпанца, Димитрија Митића, Јужноморавских бригада, Ђуре Салаја, Васе Смајевића, Пчињска, Доситеја Обрадовића, Косовска, Калиманска, Живојина Мишића и Иве Андрића) - 11 чланова;

6. Месну заједницу Владичин Хан 3 (за подручје насеља Владичин Хан, источно од реке Јужна Морава, а којој припадају улице: Светосавска од парног броја 18 до 52, Николе Тесле, Моше Пијаде, Антонија Аксентијевића, Панчићева, Симе Погачаревића, Љубе Михајловића, Ивана Милутиновића, Краља Петра Првог, Димитрије Туцовића, Пионирска, Милентија Поповића, Васе Чарапића, Михајла Пупина, Цвијићева, Војводе Бојевића, Бранка Радичевића, Косте Стаменковића, Ђуре Јакшића, Мајора Гавриловића, Јована Јовановића Змаја, Вељка Влаховића, Хајдук Вељка, Југ Богдана и Цара Душана) - 11 чланова;

7. Месну заједницу Врбово (за насељено место Врбово) - 7 чланова;

8. Месну заједницу Гариње (за насељено место Гариње) - 7 чланова;

9. Месну заједницу Горње Јабуково (за насељено место Горње Јабуково) – 5 чланова;

10. Месну заједницу Грамађе (за насељено место Грамађе) - 5 чланова;

11. Месну заједницу Декутинце (за насељено место Декутинце) - 5 чланова;

12. Месну заједницу Доње Јабуково (за насељено место Доње Јабуково) - 5 чланова;

13. Месну заједницу Дупљане (за насељено место Дупљане) - 5 чланова;

14. Месну заједницу Житорађе (за насељено место Житорађе) - 11 чланова;

15. Месну заједницу Зебинце (за насељено место Зебинце) - 5 чланова;

16. Месну заједницу Јагњило (за насељенa местa Јагњило,Костомлатица и Кукавица) - 7 чланова;

17. Месну заједницу (за насељено место Јастребац) - 5 чланова;

18. Месну заједницу Јовац (за насељенa местa Јовац и Белановце) - 5 чланова;

19. Месну заједницу Калиманце (за насељенo место Калиманце) - 5 чланова;

20. Месну заједницу Кацапун (за насељенa местa Кацапун и Бачвиште) - 7 чланова;

21. Месну заједницу Козница (за насељено место Козница) - 5 чланова;

22. Месну заједницу Копитарце (за насељено место Копитарце) - 5 чланова;

23. Месну заједницу Кржинце (за насељенa местa Кржинце и Манајле) - 7 чланова;

24. Месну заједницу Куново (за насељено место Куново) – 7 чланова;

25. Месну заједницу Лепеница (за насељено место Лепеница) - 7 чланова;

26. Месну заједницу Лебет (за насељено место Лебет) - 5 чланова;

27. Месну заједницу Летовиште (за насељено место Летовиште) - 5 чланова;

28. Месну заједницу Љутеж (за насељено место Љутеж) - 5 чланова;

29. Месну заједницу Мазараћ (за насељено место Мазараћ) - 5 чланова;

30. Месну заједницу Мањак (за насељено место Мањак) - 7 чланова;

31. Месну заједницу Мртвица (за насељено место Мртвица) - 7 чланова;

32. Месну заједницу Полом (за насељено место Полом) - 7 чланова;

33. Месну заједницу Прекодолце (за насељено место Прекодолце) - 11 чланова;

34. Месну заједницу Прибој (за насељенa местa Прибој и Островицу) - 7 чланова;

35. Месну заједницу Равна Река (за насељенa местa Равна Река и Белишево) - 7 чланова;

36. Месну заједницу Рдово (за насељено место Рдово) - 5 чланова;

37. Месну заједницу Репинце (за насељено место Репинце) - 9 чланова;

38. Месну заједницу Репиште (за насељено место Репиште) - 5 чланова;

39. Месну заједницу Ружић (за насељено место Ружић) - 5 чланова;

40. Месну заједницу Солачка Сена (за насељенa местa Солачка Сена и Срнећи Дол) - 5 чланова;

41. Месну заједницу Стубал (за насељенo местo Стубал) - 9 чланова;

42. Месну заједницу Сува Морава (за насељено место Сува Морава) – 9 чланова;

43. Месну заједницу Теговиште (за насељено место Теговиште) - 5 чланова;

44. Месну заједницу Урвич (за насељено место Урвич) - 5 чланова;

45. Месну заједницу Џеп (за насељено место Џеп) - 5 чланова.

**II ОРГАНИ ЗА СПРОВОЂЕЊЕ ИЗБОРА**

**Члан 4.**

 Органи за спровођење избора за чланове Савета месних заједница на територији Општине Владичин Хан су: Изборна комисија за спровођење избора за чланове савета месних заједница на територији Општине Владичин Хан (у даљем тексту: Изборна комисија), бирачка комисија и другостепена изборна комисија.

**Изборна комисија**

**Члан 5.**

Изборну комисију чине председник и четири члана које именује Скупштина општине, на предлог Општинског већа.

Изборна комисија има секретара кога именује Скупштина општине који учествује у раду Изборне комисије без права одлучивања.

Председник, чланови и секретар изборне комисије имају заменике.

Изборна Комисија спроводи изборе за чланове Савета месне заједнице искључиво у сталном саставу.

**Члан 6.**

Изборна комисија врши следеће послове:

1) стара се о законитости спровођења избора;

2) одређује бирачка места;

3) одређује бирачке комисије и именује њихове чланове;

4) доноси Упутство за спровођење избора за чланове савета месних заједница (у даљем тексту: Упутство);

5) доноси Роковник за вршење изборних радњи у поступку спровођења избора за чланове савета месних заједница:

6) прописује обрасце и организује техничке припреме за спровођење избора;

7) утврђује да ли су пријаве кандидата сачињене и поднете у складу са Упутством;

8) проглашава пријаву кандидата;

9) утврђује облик и изглед гласачких листића, број гласачких листића за бирачка места и записнички их предаје бирачким комисијама;

10) утврђује и објављује резултате избора за чланове савета месних заједница;

11) подноси извештај Скупштини општине о спроведеним изборима за чланове савета месних заједница;

12) обавља и друге послове неопходне за спровођење избора за чланове Савета месне заједнице у складу са законом и актима скупштине општине.

Ближа правила о раду Изборне комисије утврђују се Пословником о раду.

**Бирачка комисија**

**Члан 7.**

Бирачке комисије чине председник и два члана.

Председник и чланови бирачке комсије имају заменике.

Бирачку комисију именује Изборна комисија најкасније десет дана пре дана одређеног за одржавање избора.

Бирачке комисије обављају послове који су одређени Одлуком о месним заједницама, овим Упутством и Правилима о раду бирачке комисије.

**Члан 8.**

 Предлоге кандидата за састав бирачке комисије подноси Изборној комисији Савет месне заједнице најкасније 15 дана пре дана одређеног за одржавање избора.

 Чланове бирчких комисија за новоформиране месне заједнице, Владичин Хан 1, Владичин Хан 2 и Владичин Хан 3, одређује и именује Изборна комисија.

 Уколико Савет месне заједнице не достави Изборној комисији предлог кандидата за састав бирачке комисије у прописаном року, Изборна комисија ће одредити и именовати бирачку комисију.

За члана бирачке комисије може бити предложено само лице које има изборно право, а није кандидат за члана Савета месне заједнице, нити је члан Изборне комисије.

 Предлог кандидата за чланове бирачке комисије треба да садржи: име и презиме лица, ЈМБГ, пребивалиште и адресу стана и број мобилног телефона за контакт.

 Изборна комисија именује бирачке комисије најкасније 10 дана пре дана одржавања избора.

 Решење о именовању бирачких комисија, Изборна комисија доставља члановима најкасније у року од 48 часова од дана његовог доношења.

**Надлежност бирачке комисије**

**Члан 9.**

Бирачка комисија непосредно спроводи гласање, обезбеђује правилност и тајност гласања, утврђује резултате гласања на бирачком месту и обавља друге послове у складу са Упутством и Правилником о раду.

Бирачка комисија се стара о одржавању реда на бирачком месту за време гласања.

Ближа правила о раду бирачке комисије одређује Изборна комисија доношењем Упутства, у року 5 дана од дана расписивања избора за чланове Савета месне заједнице.

**Ограничења у именовању чланова бирачке комисије**

**Члан 10.**

Исто лице не може истовремено да буде члан две бирачке комисије.

Чланови бирачке комисије и њихови заменици имају мандат само за расписане изборе за чланове Савета месне заједнице.

Заменици чланова бирачких комисија имају иста права и одговорности као и чланови које замењују.

Право гласа у бирачкој комисији има само члан, а у његовом одсуству, заменик.

**Замена члана бирачке комисије**

**Члан 11.**

 Замену члана бирачке комисије врши Изборна комисија најкасније пет дана пре дана одржавања избора.

Замена лица може се вршити само из оправданих разлога. Оправданост разлога цениће Изборна комисија.

**Другостепена изборна комисија**

**Члан 12.**

Другостепена изборна комисија обавља послове који су одређени Одлуком о месним заједницама и овим Упутством.

Другостепена изборна комисија свој рад уређује пословником.

**III ПОДНОШЕЊЕ ПРИЈАВЕ КАНДИДАТА**

Подносилац пријаве

Члан 13.

Сваки пословно способан грађанин држављанин Републике Србије, са пребивалиштем на подручју месне заједнице чији се савет бира, односно који је уписан у извод из бирачког списка за месну заједницу чији се савет бира, који је навршио 18 година живота, има право да поднесе пријаву кандидата за члана савета месне заједнице.

**Рок за подношење пријаве**

**Члан 14.**

 Кандидат за члана савета месне заједнице подноси пријаву Изборној комисији најкасније 15 дана пре дана одржавања избора у месној заједници, преко писарнице Општинске управе, при чему овлашћени радник писарнице на самој пријави обавезно ставља датум, час и минут пријема пријаве кандидата.

**Образац пријаве предлога кандидата**

**Члан 15.**

 Кандидат за члана Савета месне заједнице подноси на посебним обрасцима:

1. Пријаву кандидата која садржи: име и презиме кандидата, ЈМБГ, занимање, пребивалиште, адреса становања и потпис кандидата;
2. Изјаву о прихватању кандидатуре;
3. Списак бирача који својим потписима подржавају предлог кандидата за члана савета месне заједнице који садржи: име и презиме бирача, ЈМБГ, пребивалиште, адреса становања и потпис бирача.

 Кандидат за члана Савета месне заједнице, уз пријаву подноси и: потврду о изборном праву и потврду о пребивалишту.

 Кандидата за члана савета месне заједнице предлаже најмање 5 грађана са пребивалиштем на подручју месне заједнице.

 Сваки грађанин може предложити само једног кандидата за члана Савета месне заједнице.

 Обрасце за подношење предлога пријаве кандидата прописује Изборна комисија овим Упутством.

**Недостаци у пријави предлога кандидата**

**Члан 16.**

 Када Изборна комисија утврди да пријава предлога кандидата није поднета благовремено, донеће одлуку о одбацивању пријаве.

 Када Изборна комисија утврди да пријава предлога кандидата садржи недостатке који онемогућују његово проглашење, донеће, у року од 24 часа од пријема пријаве предлога кандидата, закључак којим се подносиоцу пријаве налаже да, најкасније у року од 48 часова од часа достављања закључка, отклони те недостатке. У закључку се подносиоцу пријаве указује на начин отклањања недостатака.

 Када Изборна комисија утврди да пријава предлога кандидата садржи недостатке, односно ако утврди да недостаци нису отклоњени, или нису отклоњени у прописаном року, донеће у наредних 48 часова одлуку о одбијању проглашења предлога кандидата.

**Проглашење предлога кандидата**

**Члан 17.**

 Изборна комисија проглашава предлог кандидата одмах по пријему предлога, а најкасније у року од 24 часа од пријема предлога.

 Одлуку о проглашењу предлога кандидата из става 1. овог члана Изборна комисија доставља кандидату без одлагања.

 Кандидат може повући пријаву најкасније до дана утврђивања листе кандидата за члана Савета месне заједнице.

**Обустављање поступка избора**

**Члан 18.**

 У случају да се за изборе за чланове Савета месне заједнице пријави мање кандидата од броја чланова Савета месне заједнице који се бира, Изборна комисија доноси одлуку о обустављању поступка избора чланова за Савет месне заједнице.

 Када протекне рок за изјављивање приговора на одлуку о обустављању поступка из става 1. овог члана, Изборна комисија о томе обавештава председника Скупштине општине.

**IV ИЗБОРНА ЛИСТА КАНДИДАТА**

**Садржина изборне листе кандидата**

**Члан 19.**

 Изборна листа кандидата за избор чланова Савета месне заједнице, садржи све предлоге кандидата.

 Редослед кандидата на изборној листи кандидата утврђује се према редоследу њиховог проглашавања.

 Изборна комисија неће утврдити изборну листу кандидата за чланове Савета месне заједнице у случају ако је број кандидата мањи од броја чланова Савета месне заједнице који се бира.

 Изборна комисија утврђује изборну листу кандидата за чланове Савета месне заједнице и објављује их ''Службеном гласнику Града Врања'', најкасније 10 дана пре дана одржавања избора.

 Изборна комисија је дужна да изборну листу кандидата за чланове Савета месне заједнице објави и на огласној табли месне заједнице и на званичној интернет презентацији Општине.

**V БИРАЧКА МЕСТА**

**Надлежност за одређивање бирачких места**

**Члан 20.**

 Изборна комисија решењем одређује и оглашава у ''Службеном листу Града Врања“, на огласној табли месне заједнице и на инетрнет презентацији Општине Владичин Хан бирачка места на којима ће се гласати на изборима, најкасније 20 дана пре дана одржавања избора.

 Изборна комисија одређује бирачка места у сарадњи са општинском управом.

**Начин одређивања бирачких места**

**Члан 21.**

 Бирачко место одређује се за гласање најмање 50, а највише 2.500 бирача.

 У изузетним случајевима, може се одредити бирачко место и за гласање мање од 50 бирача, ако би, због просторне удаљености или неповољног географског положаја, бирачима гласање на другом бирачком месту било знатно отежано.

 Бирачко место може да обухвати подручје дела насељеног места, једног или више насељених места.

 За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

 За бирачка места се, по правилу, одређују просторије у јавној својини општине, а само изузетно и просторије у приватној својини.

 Бирачко место не може да буде у објекту у власништву кандидата за члана Савета месне заједнице или члана његове уже породице.

**Члан 22.**

Општинска управа дужна је да благовремено обезбеди да простор који је одређен као бирачко место буде уређен и отворен за гласање.

Просторија за гласање мора бити довољно пространа да омогући услове за несметан рад бирачке комисије, несметано спровођење гласања и тајност гласања постављањем одговарајућих паравана и гласачке кутије.

На бирачком месту видно се истичу број бирачког места и назив месне заједнице, Решење о одређивању бирачког места и Решење о именовању бирачке комисије.

Изборна листа кандидата са именима свих кандидата за члана савета месне заједнице мора за време гласања бити видно истакнута на бирачком месту.

Бирачке комисије обезбедиће посматрачима који располажу овлашћењем Изборне комисије да прате рад бирачке комисије у изборном дану и утврђивање резултата гласања.

**Гласање бирача**

**Члан 23.**

 На изборима за члана Савета месне заједнице, бирач може да гласа само једанпут.

 Гласање се врши заокруживањем редног броја испред имена и презимена кандидата и то највише до броја чланова Савета месне заједнице који се бира.

**VI БИРАЧКИ СПИСКОВИ**

**Упис и промене у бирачком списку**

**Члан 24.**

 Општинска управа која је надлежна за ажурирање дела бирачког списка, врши упис бирача који нису уписани у бирачки списак, као и промену података у бирачком списку, све до његовог закључења, односно најкасније 5 дана пре дана одржавања избора.

**Утврђивање и објављивање коначног броја бирача**

**Члан 25.**

Извод из бирачког списка оверава се тако што се на последњој страни сваке свеске извода из бирачког списка наводе подаци и то: број страна извода из бирачког списка, број уписаних бирача, датум закључења, потпис овлашћеног лица и печат Општинске управе.

Општинска управа дужна је да достави изводе из бирачког списка Изборној комисији у року од 24 часа од часа његовог закључења.

Закључење извода из бирачког списка врши се решењем које садржи коначан број уписаних бирача.

 Изборна комисија утврђује и објављује у ''Службеном гласнику Града Врања'' коначан број бирача за сваку месну заједницу, као и број бирача по бирачким местима у месној заједници.

 **VII ОБАВЕШТЕЊЕ О ДАНУ И ВРЕМЕНУ ОДРЖАВАЊА ИЗБОРА**

**Члан 26.**

 Обавештење бирачима о дану и времену одржавања избора, са бројем и адресом бирачког места на коме бирач гласа, врши општинска управа истицањем обавештења на огласној табли месне заједнице и на другим местима погодним за обавештење грађана месне заједнице.

 Обавештење из става 1. овог члана врши се најкасније пет дана пре дана одржавања избора у месној заједници.

**VIII ИЗБОРНИ МАТЕРИЈАЛ**

Обезбеђивање изборног материјала

Члан 27.

 Изборни материјал за спровођење избора за чланове савета месне заједнице обезбеђује Изборна комисија и Општинска управа за сваку бирачку комисију, у складу са овим Упутством.

**Предаја изборног материјала**

Члан 28.

Изборна комисија предаје бирачкој комисији следећи изборни материјал:

1. Решење о одређивању бирачког места,
2. Решење о именовању бирачке комисије,
3. Извод из бирачког списка за месну заједницу,
4. Потребан број гласачких листића, који одговара броју бирача који су уписани на бирачком месту,
5. Контролни лист за проверу исправности гласачке кутије,
6. Образац Записника о раду бирачке комисије у три примерка,
7. Образац Извештаја о присутности чланова на бирачком месту,
8. Правила о раду бирачке комисије,
9. Изборна листа кандидата за чланове савета месних заједница;
10. Потврда о изборном праву за гласање ван бирачког места,
11. Остали материјал потребан за гласање (гласачке кутије, паравани за гласање, прибор за писање, прибор за печаћење гласачких кутија, коверте за одлагање гласачких листића, вреће за изборни материјал и др.).

Члан 29.

Изборна комисија изборни материјал из члана 28. овог Упутства предаје председнику бирачке комисије или његовом заменику, у седишту Општинске управе, најкасније 48,00 часова пре одржавања избора.

О примопредаји изборног материјала пре гласања између Изборне комисије и Бирачке комисије сачињава се Записник о примопредаји изборног материјала пре гласања за изборе за чланове савета месне заједнице.

**XI СПРОВОЂЕЊЕ ИЗБОРА**

**Гласачки листић**

**Члан 30.**

Избор чланова за савета месне заједнице врши се тајним гласањем на гласачком листићу.

Гласачки листић садржи:

1. назив месне заједнице чији се чланови савета бирају и датум избора;
2. редни број кандидата који је утврђен према редоследу на изборној листи кандидата;
3. име, презиме, година рођења и занимање кандидата;
4. напомену колико чланова савета се бира и да се гласа заокруживањем редног броја испред имена кандидата;
5. печат Скупштине општине.

**Гласање на бирачком месту**

**Члан 31.**

 Бирач најпре саопштава бирачкој комисији своје лично име, а важећом личном картом, односно важећом путном исправом (пасошем) доказује свој идентитет.

 Бирач не може гласати без подношења доказа о свом идентитету.

 Бирачка комисија утврђује прецизан идентитет бирача преко јединственог матичног броја грађанина преко личне исправе и извода из бирачког списка.

 Бирач може гласати ако је уписан у извод из бирачког списка.

 Бирач који није уписан у извод из бирачког списка не може гласати.

 Председник или члан бирачке комисије, пошто утврди идентитет бирача и чињеницу да је уписан у извод из бирачког списка објашњава му начин гласања.

 Бирач потписује бирачки списак и преузима гласачки листић.

 Бирач гласа за онолико кандидата колико се бира чланова савета месне заједнице.

 Гласа се заокруживањем редног броја испред имена кандидата.

**Гласање уз помоћ другог лица и гласање ван бирачког места**

**Члан 32.**

 Бирач који није у могућности да на бирачком месту лично гласа (слепо, инвалидно или неписмено лице) има право да поведе лице које ће уместо њега, на начин које му оно одреди, испунити листић, односно обавити гласање.

 Бирач који није у могућности да дође на бирачко место (непокретно, тешко или слабо покретно лице) може, најкасније до 11 часова на дан гласања, обавестити бирачку комисију о томе да жели да гласа ван бирачког места.

 Изабрани чланови бирачке комисије које одреди бирачка комисија одлазе код таквог бирача и омогућавају му да гласа.

 За спровођење гласања ван бирачког места могу се ангажовати и заменици чланова бирачке комисије.

X УТВРЂИВАЊЕ РЕЗУЛТАТА ГЛАСАЊА НА БИРАЧКОМ МЕСТУ И

ПРЕДАЈА ИЗБОРНОГ МАТЕРИЈАЛА ИЗБОРНОЈ комисији након

ГЛАСАЊА

**Утврђивање резултата гласања на бирачком месту**

**Члан 33.**

 По завршеном гласању бирачка комисија приступа утврђивању резултата гласања на бирачком месту.

**Члан 34.**

 О утврђеним резултатима гласања бирачка комисија сачињава записник о раду бирачке комисије месне заједнице на спровођењу и утврђивању резултата гласања за избор чланова савета месне заједнице.

**Члан 35.**

 Резултати гласања утврђују се одмах по затварању бирачких места, а записник о раду бирачке комисије се доставља Изборној комисији одмах, а најкасније до краја изборног дана (на дан 02. марта.2025. године до 24,00 часа).

 Бирачка комисија после завршеног гласања и утврђивања резултата доставља Изборној комисији слeдећи изборни материјал:

1. записник о раду бирачке комисије са утврђеним резултатима гласања на бирачком месту и кандидатима који су изабрани за чланове савета месне заједнице (записник из члана 34. овог Упутства);
2. извод из бирачког списка;
3. запечаћен коверат у којем је контролни лист за проверу исправности гласачке кутије;
4. запечаћен коверат у којем су неупотребљени гласачки листићи;
5. запечаћен коверат у којем су неважећи гласачки листићи;
6. запечаћен коверат у којем су важећи гласачки листићи;
7. запечаћен коверат у којем су потписане потврде о изборном праву за гласање ван бирачког места.

 Преостали изборни материјал бирачка комисија доставља Општинској управи.

**Записник о примопредаји изборног материјала после гласања**

**Члан 36.**

 О примопредаји изборног материјала после гласања саставља се записник који потписује представник Изборне комисије и председник, односно представник бирачке комисије који је предао изборни материјал, као и представник Општинске управе за део изборног материјала који је обезбедила Општинска управа.

**Право увида у записник о раду бирачке комисије**

**Члан 37.**

 Кандидат за члана савета месне заједнице има право да од Изборне комисије затражи увид у записник о раду бирачке комисије и то у року од 12 часова од достављања записника Изборној комисији од стране бирачке комисије.

**XI УТВРЂИВАЊЕ КОНАЧНИХ РЕЗУЛТАТА ИЗБОРА**

**Утврђивање и објављивање**

**Члан 38.**

 По пријему изборног материјала са бирачког места Изборна комисија у року од 48 часова од затварања бирачког места за сваку месну заједницу утврђује:

* укупан број бирача уписаних у бирачки списак;
* број бирача који су гласали на бирачким местима;
* број бирача који су гласали ван бирачких места;
* укупан број примљених гласачких листића;
* укупан број неважећих гласачких листића;
* укупан број важећих гласачких листића;
* број гласова датих сваком кандидату;
* кандидате који су изабрани за члана савета месне заједнице;
* укупан број неупотребљених гласачких листића.

 На основу утврђеног из става 1. овог члана и по евентуалном приговарачком поступку Изборна комисија доноси одлуку о коначним резултатима избора за сваку месну заједницу и саставља јединствен записник о резултатима избора и изабраним члановима савета за све месне заједнице.

Одлуке о каначним резултатима избора за сваку месну заједницу објављују се одмах у „Службеном гласнику града Врања”, на званичној интернет презентацији општине и на огласној табли месне заједнице.

**XII ОВЛАШЋЕНИ ПОСМАТРАЧИ**

**Јавност рада органа за спровођење избора**

**Члан 39.**

Лица која прате рад органа за спровођење избора дужна су да поступају у складу са правилима која прописује Изборна комисија.

Кад лица из става 1. oвог члана прекрше правила о одржавању реда на бирачком месту или на други начин ометају рад органа за спровођење избора, бирачка комисија може их удаљити и податке о томе уноси у записник о раду бирачке комисије.

**Посматрачи потврђених кандидата**

**Члан 40.**

Сваки потврђени кандидат за члана савета месне заједнице може Изборној комисији пријавити лице као посматрача за праћење рада бирачке комисије у изборном дану на обрасцу који прописује Изборна комисија.

 Пријава се подноси најкасније пет дана пре дана одржавања избора.

 Изборна комисија издаје посматрачу одговарајуће овлашћење за праћење рада бирачке комисије у изборном дану.

 Трошкове праћења рада, односно трошкове посматрача сноси подносилац пријаве.

 Уколико је број овлашћених посматрача толики да омета и ремети рад бирачке комисије и спровођење гласања, бирачка комисија може одлучити колико овлашћених посматрача може истовремено присуствовати на бирачком месту.

 Одредбе овог члана које се односе на праћење рада бирачке комисије односе се и на праћење рада Изборне комисије.

**Домаћи и страни посматрачи**

**Члан 41.**

 Заинтересована регистрована удружења чији се циљеви остварују у области заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније 5 дана пре дана одржавања избора, на обрасцу који прописује Изборна комисија.

 За праћење рада Изборне комисије посматрачи могу да пријаве највише два посматрача.

 За праћење рада појединих бирачких комисија посматрачи могу да пријаве највише једног посматрача.

**XIII ПОНАВЉАЊЕ ГЛАСАЊА**

**Случајеви и рокови понављања гласања за члана савета месне заједнице**

**Члан 42.**

 Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само за те кандидате.

 Кад се утврди да је број гласачких листића у гласачкој кутији већи од броја бирача који су гласали или у гласачкој кутији није нађен контролни лист, бирачка комисија се распушта и именује нова, а гласање на том бирачком месту понавља се.

Ако се гласање поништи на једном бирачком месту, гласање се понавља само на том бирачком месту.

 У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

 У случају понављања гласања, коначни резултати избора за чланове савета месних заједница у којој се гласање понавља утврђују се по завршетку поновљеног гласања.

**XIV ЗАШТИТА ИЗБОРНОГ ПРАВА**

**Члан 43.**

 Сваки бирач и кандидат за члана савета месне заједнице има право на заштиту изборног права, по поступку утврђеном Одлуком о месним заједницама и овим Упутством.

**Приговор Изборној комисији**

**Члан 44.**

 Бирач и кандидат за члана савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

 Приговор се подноси у року од 24 часа од дана када је донета одлука, односно извршена радња или учињен пропуст.

Приговор се предаје преко писарнице Општинске управе.

**Рок за одлучивање по приговору**

**Члан 45.**

 Изборна комисија донеће одлуку у року од 48 часова од пријема приговора и доставити је подносиоцу приговора.

 Ако Изборна комисија усвоји поднети приговор, поништиће одлуку или радњу, отклонити или наложити отклањање пропуста.

 Изборна комисија своју одлуку објављује на огласној табли месне заједнице, просторији где су одржани избори, а један примерак доставља подносиоцу приговора.

**Приговор против одлуке Изборне комисије**

**Члан 46.**

 Против одлуке Изборне комисије, може се изјавити приговор Другостепеној изборној комисији у року од 24 часа од достављања одлуке.

Приговор се предаје преко писарнице у Општинској управи.

 Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе за одлучивање.

 Другостепена изборна комисија је дужна да донесе одлуку по приговору најкасније у року од 48 часова од дана пријема приговора са списима.

**Одлука Другостепене изборне комисије**

**Члан 47.**

Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана савета месне заједнице или ће поништити избор члана савета месне заједнице.

 Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисије у свему замењује поништени акт.

 Ако је по приговору поништена радња у поступку избора или избор члана савета месне заједнице, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку, на начин и по поступку утврђеним овом одлуком за спровођење избора.

 Рок се рачуна од дана доношења одлуке о поништавању избора.

 Поновне изборе расписује Изборна комисија.

 Поновни избори спроводе се по изборној листи кандидата која је утврђена за изборе који су поништени, осим кад су избори поништени због неправилности у утврђивању изборне листе.

 У случају понављања избора коначни резултати избора за месну заједницу у којој су избори поништени утврђују се по завршетку поновљеног гласања.

XV СТАНДАРДИ ЗА ИЗБОРНИ МАТЕРИЈАЛ

**Употреба језика и писама**

**Члан 48.**

Текст образаца за подношење предлога кандидата, текст Изборне листе кандидата, текст гласачког листића, текст обрасца записника о раду бирачке комисије и текст уверења о избору за члана Савета месне заједнице штампају се на српском језику, ћирилицом.

**Гласачки листићи**

**Члан 49.**

Број гласачких листића који се штампају мора да буде једнак броју бирача који су уписани у извод из бирачког списка за месну заједницу.

Садржина гласачког листића утврђује се у складу са Одлуком о месним заједницама и овим Упутством.

**Припрема за штампање гласачких листића**

**Члан 50.**

Изборна комисија припрема, у складу са Одлуком о месним заједницама, један гласачки листић који оверава печатом за сваку месну заједицу. На основу тако припремљеног гласачког листића штампарија израђује на компјутеру (слаже) текст гласачког листића, чију оригиналност утврђује и константује Изборна комисија и оверава печатом Скупштине општине (оригинални гласачки листић), после чега се текст у компјутеру поништава.

 На основу овереног узорка гласачког листића, штампарија израђује графичке плоче.

Процес штампања започиње у присуству Изборне комисије.

Први одштампани гласачки листић који испуњава оптималне графичке стандарде Изборна комисија упоређује са овереним узорком гласачког листића.

Пошто утврди да је одштампани примерак гласачког листића подударан са овереним узорком Изборна комисија одобрава штампање гласачких листића у утврђеном броју примерака.

Одмах по завршетку штампања Изборна комисија и штампарија уништавају припрему за израду гласачког листића.

Припремљени гласачки листићи за штампање у одговарајућем броју из члана 49. овим Упутством, у присуству Изборне комисије, може штампати и Општинска управа на својим штампачима.

**Надзор над штампањем и примопредајом гласачких листића**

**Члан 51.**

Штампање гласачких листића надзире Изборна комисија.

Штампању и примопредаји гласачких листића могу присуствовати овлашћени посматрачи у складу са Одлуком о месним заједницама.

 **Контролни лист**

Члан 52.

 Контролни лист се израђује и штампа у боји која видљиво одступа од боје гласачког лиситића.

**Обрасци и записници**

**Члан 53.**

Штампање образаца, записника и друге документације прописане Одлуком о месним заједницама и овим Упутством организује Изборна комисија у сарадњи са Општинском управом.

Гласачка кутија

Члан 54.

Гласачка кутија се израђује, односно користи према стандардима прописаним за избор одборника Скупштине општине.

XVI СТАТИСТИЧКА ОБРАДА ПОДАТАКА

Члан 55.

Статистичку обраду података при спровођењу избора за чланове савета месних заједница обавља Општинска управа, на основу записника бирачких комисија и записника Изборне комисије.

XVII СРЕДСТВА ЗА СПРОВОЂЕЊЕ ИЗБОРА

Члан 56.

Средства за спровођење избора финансирају из буџета општине и могу се користити се:

 - набавку, штампање и превожење изборног материјала,

 - накнаде за рад чланова Изборне комисије,

 - накнаде за рад чланова Другостепене изборне комисије

 - накнаде за рад запосленима у општинској управи који су ангажовани на обављању послова спровођења избора за чланове Савета месне заједнице,

- накнаде за рад бирачке комисије

 - набавку канцеларијског и осталог потрошног материјала,

 - превозничке, ПТТ и друге услуге.

Налогодавци за располагање средствима су председник Изборне комисије и председник Другостепене изборне комисије.

XVIII ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ

Члан 57.

Изборне радње за спровођење избора за чланове савета месних заједница вршиће се према обрасцима/са ознакама које утврди Изборна комисија, који су саставни део овог упутства:

1) Образац МЗ-1/2025- Пријава кандидата за избор за члана савета месних заједница;

2) Образац МЗ-2/2025- Изјава о прихватању кандидатуре за члана савета месне заједнице;

3) Образац МЗ-3/2025- Списак бирача који својим потписима подржавају предлог кандидата за члана савета месне заједнице;

4) Образац МЗ-4/2025- Решење о проглашењу кандидата за члана савета месне заједнице;

5) Образац МЗ-5/2025- Решење о именовању бирачке комисије;

6) Образац МЗ-6/2025- Пријава посматрача потврђеног кандидата;

7) Образац МЗ-7/2025- Пријава страних и домаћих посматрача;

8) Образац МЗ-8/2025- Контролни лист за проверу исправности гласачке кутије;

9) Образац МЗ-9/2025- Гласачки листић за изборе за чланове савета месних заједница;

10) Образац МЗ-10/2025- Потврда о изборном праву за гласање ван бирачког места;

11) Образац МЗ-11/2025- Записник о примопредаји изборног материјала пре гласања између Изборне комисије и бирачке комисије;

12) Образац МЗ-12/2025- Евиденција о присуству чланова и заменика чланова бирачке комисије на бирачком месту;

13) Образац МЗ-13/2025- Записник о раду бирачке комисије на спровођењу гласања и утврђивању резултата гласања за избор чланова савета месних заједница;

14) Образац МЗ-14/2025- Записник о примопредаји изборног материјала после гласања између Изборне комисије и бирачке комисије;

15) Образац МЗ-15/2025- Записник о раду Изборне комисије на утврђивању резултата избора за чланове савета месних заједница;

16) Образац МЗ-16/2025- Уверење о избору за члана савета месне заједнице;

17) Образац МЗ-17/2025- Изборна листа за чланове савета месне заједнице.

Комисија може утврдити и друге обрасце за поједине изборне радње.

**XIX ПРЕЛАЗНЕ И ЗАВРШНЕ ОДРЕДБЕ**

**Члан 58.**

 Изборна комисија доноси Роковник за обављање изборних радњи у поступку избора чланова савета месних заједница на територији Општине Владичин Хан.

Члан 59.

Ово Упутство ступа на снагу даном доношења и биће објављено истог дана на интернет страници Општине Владичин Хан.

Ово Упутство објавиће се и у „Службеном гласнику града Врања”, на Огласној табли Општинске управе и огласној табли месне заједнице.

**ИЗБОРНА КОМИСИЈА ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ОПШТИНЕ ВЛАДИЧИН ХАН**

**Дана 25.01.2025. године**

**Број: 06-5/2/2025-I**

 **ПРЕДСЕДНИЦА**

Бојана Милосављевић Величковић